Η Τουρκία έχει ήδη αγοράσει το αντιπυραυλικό ρωσικό σύστημα S-400, διαμήνυσε απόψε ο πρόεδρος Ρετζέπ Ταγίπ Ερντογάν, μιλώντας σε συνεδρίαση του κόμματός του, του AKΡ.

«Δεν λέω ότι η Τουρκία θα αγοράσει τους S-400, λέω ότι τους έχει ήδη αγοράσει. Είναι τελειωμένη συμφωνία», επέμεινε και τόνισε ότι το σύστημα θα παραδοθεί τον επόμενο μήνα από τη Ρωσία, πρόσθεσε.

Ο πρόεδρος της Τουρκίας δήλωσε ωστόσο ότι ελπίζει να επιλυθεί το πρόβλημα με τις ΗΠΑ αναφορικά με τα μαχητικά αεροσκάφη F-35 μέσω της διπλωματίας και πριν από τη συνάντηση που θα έχει με τον Αμερικανό ομόλογό του Ντόναλντ Τραμπ στα τέλη Ιουνίου.

Ταυτόχρονα, ο Ταγίπ Ερντογάν προειδοποίησε ότι θα ζητήσει εξηγήσεις από όσους ευθύνονται όταν η χώρα του αποκλειστεί από το πρόγραμμα κατασκευής των μαχητικών αυτών. Πριν μία ημέρα, με διακομματικό ψήφισμα, η αμερικανική Βουλή των Αντιπροσώπων έστειλε με σαφή τρόπο το μήνυμα στην Τουρκία ότι «το Κογκρέσο δεν σκοπεύει να μείνει παθητικός θεατής στο ενδεχόμενο της απόκτησης του ρωσικού συστήματος S-400 και προειδοποιεί ότι μια τέτοια εξέλιξη θα επιφέρει «σοβαρές συνέπειες».

Όπως άλλωστε υπενθυμίζεται στην κοινή ανακοίνωση, ο νόμος για την «Αντιμετώπιση των Αντιπάλων της Αμερικής μέσω Κυρώσεων (CAATSA) προβλέπει την επιβολή κυρώσεων «σε οποιοδήποτε πρόσωπο διεξάγει σημαντική συναλλαγή με τους ρωσικούς τομείς άμυνας ή πληροφοριών».

Την ίδια ώρα, Οι ΗΠΑ και η Πολωνία υπέγραψαν σήμερα μια κοινή διακήρυξη για την αμυντική συνεργασία τους και ο Τραμπ ανακοίνωσε την αγορά περίπου 30 μαχητικών F-35 νέας γενιάς από την Πολωνία, ενώ υποδεχόταν στον Λευκό Οίκο τον Πολωνό ομόλογό του Αντρέι Ντούντα.

Πηγή: ΑΠΕ – ΜΠΕ